«Սահմանադրական այս փոփոխությունները չեն ընդունվելու, որովհետեւ երկրում չկա համաձայնության եւ վստահության մթնոլորտ եւ որովհետեւ մեր մանկահասակ Սահմանադրությունն անցած տարիների ընթացքում 5-6 անգամ բռնաբարվել է: Եւ ցավոք, բռնաբարվել է այսօր մեզ այստեղ դաս տվողների լուռ թողտվությամբ»,- հայտարարեց «ԱՄ» խմբակցության անդամ Աղասի Արշակյանն, ու երեկվա նիստն ավարտվեց: «Արդարություն» եւ «Ազգային միաբանություն» խմբակցությունների պատգամավորների եւս 17, ինչպես նաեւ կոալիցիոն խմբակցությունների մոտ 25 ելույթ կլսվեն այսօր: Ի դեպ, քիչ հավանական է, որ կոալիցիան կատարի իր առջեւ դրված խնդիրն ու արտահերթ նստաշրջանն ավարտի այսօր, քանզի ընդդիմադիր պատգամավորները երկու «կռուգով» են ելույթ ունենալու՝ մի անգամ առաջին ընթերցմամբ ներկայացված մի քանի հոդվածների, եւ երկրորդ անգամ՝ արդեն նախագծի երկրորդ ընթերցման քվեարկությունից առաջ: Ուստի, կոալիցիոն իր գործընկերներին Գ.Սահակյանը երեկ մխիթարեց այսպես. «Ոչինչ, համբերե՛ք»: